Title: กฎกระทรวง ฉบับที่ 2 (พ.ศ. 2541) ออกตามความในพระราชบัญญัติภาษีโรงเรือนและที่ดิน พุทธศักราช 2475

กฎกระทรวง

กฎกระทรวง
ฉบับที่ ๒ (พ.ศ. ๒๕๔๑)
ออกตามความในพระราชบัญญัติภาษีโรงเรือนและที่ดิน
พุทธศักราช ๒๔๗๕[๑]

อาศัยอำนาจตามความในมาตรา ๗
และมาตรา ๓๘ ทวิ แห่งพระราชบัญญัติภาษีโรงเรือนและที่ดิน พุทธศักราช ๒๔๗๕
ซึ่งแก้ไขเพิ่มเติมโดยพระราชบัญญัติภาษีโรงเรือนและที่ดิน (ฉบับที่ ๔) พ.ศ. ๒๕๓๔
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑ 
ผู้มีหน้าที่เสียภาษีโรงเรือนและที่ดินจะขอผ่อนชำระค่าภาษีก็ได้ โดยวงเงินค่าภาษีที่จะขอผ่อนชำระนั้นจะต้องมีจำนวนตั้งแต่เก้าพันบาทขึ้นไป

ข้อ ๒ 
การขอผ่อนชำระค่าภาษีในปีใดจะกระทำได้ต่อเมื่อได้มีการยื่นแบบพิมพ์เพื่อแจ้งรายการทรัพย์สินต่อพนักงานเจ้าหน้าที่ในท้องที่ซึ่งทรัพย์สินนั้นตั้งอยู่ภายในเดือนกุมภาพันธ์ของปีนั้น
หรือภายในกำหนดเวลาที่ผู้ว่าราชการจังหวัดได้เลื่อนออกไปเพราะในปีที่ล่วงมาแล้วมีเหตุจำเป็นอันเกิดจากสาธารณภัยหรือเหตุพ้นวิสัยที่จะป้องกันได้โดยทั่วไป
และผู้มีหน้าที่เสียภาษีได้แจ้งความจำนงขอผ่อนชำระค่าภาษีเป็นหนังสือต่อพนักงานเก็บภาษี
ณ สถานที่ที่ต้องชำระภาษี
ภายในกำหนดสามสิบวันนับแต่วันถัดจากวันที่ได้รับแจ้งการประเมิน

ข้อ ๓ 
กำหนดเวลาในการผ่อนชำระค่าภาษีแบ่งออกเป็นสามงวด งวดละเท่า ๆ กัน ดังนี้
(๑) งวดที่หนึ่ง
ชำระภายในกำหนดสามสิบวันนับแต่วันถัดจากวันที่ได้รับแจ้งการประเมิน
(๒) งวดที่สอง
ชำระภายในหนึ่งเดือนนับแต่วันสุดท้ายที่ต้องชำระงวดที่หนึ่ง
(๓) งวดที่สาม
ชำระภายในหนึ่งเดือนนับแต่วันสุดท้ายที่ต้องชำระงวดที่สอง
ในกรณีที่ผู้มีหน้าที่เสียภาษีไม่ชำระค่าภาษีงวดใดงวดหนึ่งภายในกำหนดเวลาตามวรรคหนึ่ง
ให้หมดสิทธิที่จะขอผ่อนชำระค่าภาษีสำหรับงวดที่ยังไม่ได้ชำระ

ข้อ ๔ 
กฎกระทรวงฉบับนี้ให้ใช้บังคับตั้งแต่วันที่ ๑ มกราคม พ.ศ. ๒๕๔๒ เป็นต้นไป

ให้ไว้ ณ วันที่ ๓๐ ตุลาคม พ.ศ. ๒๕๔๑
พลตรี สนั่น 
ขจรประศาสน์
รัฐมนตรีว่าการกระทรวงมหาดไทย

หมายเหตุ :- เหตุผลในการประกาศใช้กฎกระทรวงฉบับนี้ คือ
เพื่อเป็นการบรรเทาภาระในการชำระภาษีโรงเรือนและที่ดินทั้งจำนวนในคราวเดียวกัน
และจูงใจให้ผู้มีหน้าที่เสียภาษียินดีที่จะเสียภาษียิ่งขึ้น สมควรกำหนดให้ผู้มีหน้าที่เสียภาษีสามารถผ่อนชำระค่าภาษีได้โดยแบ่งการชำระออกเป็นงวด
และโดยที่มาตรา ๓๘ ทวิ แห่งพระราชบัญญัติภาษีโรงเรือนและที่ดิน พุทธศักราช ๒๔๗๕
กำหนดให้วงเงินภาษีที่จะผ่อนชำระ หลักเกณฑ์และวิธีการในการผ่อนชำระเป็นไปตามที่กำหนดในกฎกระทรวง  จึงจำเป็นต้องออกกฎกระทรวงนี้

สุนันทา/ตรวจ
๑๙ มกราคม ๒๕๕๒
นฤดล/ตรวจ
๓๐
มีนาคม ๒๕๕๓

[๑] ราชกิจจานุเบกษา เล่ม ๑๑๕/ตอนที่ ๘๓ ก/หน้า ๒๔/๑๑
พฤศจิกายน ๒๕๔๑